རང་གི་སེམས་ནི་ཡོངས་སུ་འདུལ་ཞེས་པ་དེ་ནི་མི་འདྲ་བ་ཆགས་ཡོད།སངས་རྒྱས་པའི་ཆོས་ཀྱིས་རང་གི་སེམས་ནི་ཡོངས་སུ་འདུལ་ཞེས་པའི་འདུལ་སྟངས་ཅི་འདྲ་ཞིག་འདུལ་གྱི་ཡོད་པ་རེད་ཅེ་ན།ཐུབ་རྣམས་སྡིག་པ་ཆུ་ཡིས་མི་འཁྲུ་ཞིང༌།།འགྲོ་བའི་སྡུག་བསྔལ་ཕྱག་གིས་མི་སེལ་ལ།།ཉིད་ཀྱི་རྟོགས་པ་གཞན་ལ་སྤོ་མིན་ཏེ།།ཆོས་ཉིད་བདེན་པ་བསྟན་པས་གྲོལ་བར་འགྱུར།།ཞེས་པ་འདི་མི་འདྲ་བ་ཆགས་ཀྱི་ཡོད་པ་རེད།སངས་རྒྱས་བཅོམ་ལྡན་འདས་འཇིག་རྟེན་བཀོད་པ་པོ་ནང་བཞིན་བྱས་ཏེ་སེམས་ཅན་གྱི་སྡུག་བསྔལ་ཕྱག་གིས་སེལ་ཐུབ་ཀྱི་མ་རེད།སྡུག་བསྔལ་གྱི་རྒྱུ་ལས་ཉོན་སོགས་ཀྱི་གྲས་ཆུ་ཡིས་འཁྲུ་རྒྱུ་ཡོད་པ་མ་རེད།བཅོམ་ལྡན་འདས་ཁོང་གི་ཐུགས་རྒྱུད་ལ་ཡོད་པའི་རྟོགས་པའི་ཡོན་ཏན་དེ་ང་ཚོར་གསོལ་རས་གནང་རྒྱུ་ཡོད་ཚེ་སྐྱིད་པ་ལ།བསྐལ་ཆེན་གྲངས་མེད་གསུམ་གྱི་ཚོགས་ཁོ་རང་གིས་བསགས།རྟོགས་པའི་ཡོན་ཏན་བརྙེས་པ་དེ་ང་ཚོས་དཀའ་ལས་གང་ཡང་རྒྱག་མི་དགོས་པར་གསོལ་རས་གནང་རོགས་བྱས་ན་ཧ་ཅང་ཡག་པོ་རེད།འོ་ན་ཆོས་ཉིད་བདེན་པ་བསྟན་པས་གྲོལ་བར་འགྱུར།།ཆོས་ཉིད་བདེན་པ་བསྟན་པ་ཞེས་པའི་ཆོས་ཉིད་ནི་ངེས་པར་དུ་སྟོང་ཉིད་རྐྱང་རྐྱང་ལ་གོ་དགོས་པ་མི་འདུགཆོས་རྣམས་ཀྱི་ཡིན་ལུགས་ཇི་སྙེད་པའི་ཡིན་ལུགས་དང་ཅི་ལྟ་བུའི་ཡིན་ལགས་ཞེས་བཤད་ཆོག་གི་རེད།གང་ལྟར་ཡིན་ལུགས་བསྟན་ནས་དེའི་ཐོག་ནས་སེམས་ཅན་ལ་ཕན་ཐོགས་མཛད་ཀྱི་ཡོད་པ་རེད།དེ་ལ་བཅོམ་ལྡན་འདས་ཁོང་སྐབས་དེར་རྒྱ་གར་ལ་ལོ་སྟོང་ཕྲག་གཅིག་གཉིས་གོང་ནས་དར་ཚར་བའི་སེམས་ཁམས་རིག་པར་བསམ་བློ་བཏང་ནས་དེ་ལྟ་བུའི་ཐོག་དང་།དེ་བཞིན་དངོས་སུ་སྐྱེ་བ་སྔ་མ་དྲན་མཁན་དེ་འདྲ་ཡོང་གི་ཡོད་པ་དེ་ལྟ་བུའི་ཐོག་ནས་ཞིབ་འཇུག་བྱས་ནས་ཡོང་སྐབས།སྐྱེ་བ་སྔ་ཕྱི་ཡོད་པ་དང་།སྐྱེ་བ་སྔ་མ་ནས་འདིར་ཡོང་བ་དང་འདི་ནས་ཕྱི་མ་ལ་འགྲོ་མཁན་ཟེར་བ་ནི་ཕུང་བོ་འདི་དང་ཕུང་བོ་འདི་དང་འབྲེལ་བའི་བློ་དེ་ཕུང་བོ་དེ་དང་འབྲེལ་བ་ཡིན་པས་སྔ་ནས་འདིར་འོང་བ་དང་འདི་ནས་ཕྱི་མར་འགྲོ་བ་མི་འདུག